Els països, cada vegada més, han de mantenir relacions econòmiques en un mercat global sotmès a una competència creixent d'ordre internacional.
En aquest marc, el domini del coneixement de les persones que en formen part i la capacitació per desenvolupar el seu treball, són factors que han esdevingut clau per tal que qualsevol país pugui mantenir i incrementar el seu creixement econòmic, el benestar dels seus ciutadans i ciutadanes i la creació de llocs de treball.
A l'àmbit de Catalunya, el Govern de la Generalitat sempre ha tingut, i manté, la ferma convicció que l'educació, les polítiques d'ocupació i l'aplicació de mesures que afavoreixin l'adquisició de més i millor formació són garantia de desenvolupament i progrés dels ciutadans i ciutadanes, els capaciten per adaptar-se a un mercat laboral que es troba en constant evolució, i conformen la resposta més sòlida i generosa a l'exigència de qualitat necessària per enfortir el teixit productiu i fer-lo més competitiu.
Tot això, en el marc d'una economia globalitzada que comporta importants transformacions socials i, alhora, canvis productius i organitzatius constants, amb noves oportunitats ocupacionals que depenen, però, i cada vegada més, de la qualificació professional dels recursos humans.
El Pacte per a l'Ocupació a Catalunya, subscrit el 13 de maig de 1998 pel Govern de la Generalitat i els agents socials amb més representativitat, va establir, entre altres mesures, l'elaboració d'un Pla General de Formació Professional a Catalunya amb l'objectiu d'articular la interrelació de la formació professional específica, la formació professional ocupacional i la formació professional contínua, així com l'experiència laboral, i amb l'objectiu de millorar l'aprofitament dels recursos i de contribuir a l'adequació de la formació a les necessitats del mercat de treball.
Amb aquesta finalitat es va acordar la creació del Consell Català de Formació Professional.
En aquest context, mitjançant el Decret 21/1999, de 9 de febrer, es va crear el Consell Català de Formació Professional, com a òrgan de consulta i assessorament, amb caràcter no vinculant, del Govern de la Generalitat, comptant amb la participació dels agents socials i les entitats públiques implicades en el desenvolupament de la formació professional.
En aquest sentit, el mateix Consell ha definit com a prioritat bàsica per a la formació professional a Catalunya, el desenvolupament d'un sistema integrat de qualificacions i formació professional, prioritat desenvolupada en el Pla General de Formació Professional a Catalunya.
Així doncs, un cop aprovat pel Govern de la Generalitat el Pla General de Formació Professional a Catalunya, d'acord amb les línies directrius establertes per la Unió Europea de crear un espai europeu d'aprenentatge permanent amb la finalitat de capacitar els ciutadans perquè es puguin moure lliurament en entorns d'aprenentatge, ocupació, regions i països diferents (Comunicat de la Comissió Europea (2001) 678, per fer realitat un espai europeu de l'aprenentatge permanent), i tenint present que a la disposició addicional divuitena de la Llei orgànica 1/1990, de 3 d'octubre, d'ordenació general del sistema educatiu, s'estableix la necessitat d'aprovar un Programa de qualificació professional, es crea l'Institut Català de les Qualificacions Professionals, com a òrgan responsable de caràcter tècnic, amb l'objectiu d'establir les bases d'un sistema integrat de qualificacions i formació professional, entès com un conjunt coherent de normes i procediments que reguli la identificació, adquisició i reconeixement de la competència professional adquirida mitjançant un procés de formació, d'aprenentatge o d'experiència laboral.
Tot això, considerant que es fa necessari ajustar permanentment l'oferta formativa als requeriments de les persones des del punt de vista del seu desenvolupament integral i les necessitats del món del treball.
La Llei 17/2002, de 5 de juliol, d'ordenació del sistema d'ocupació i de creació del Servei d'Ocupació de Catalunya, preveu a la disposició addicional cinquena, d'una banda, que s'ha de crear l'Institut Català de les Qualificacions Professionals, d'acord amb el Pla General de la formació professional de Catalunya, com a òrgan tècnic responsable del desenvolupament del sistema integral de formació i de les qualificacions professionals, i d'altra banda, que aquest Institut dóna suport al Servei d'Ocupació de Catalunya en l'exercici de les seves competències.
L'Institut Català de les Qualificacions Professionals, que ara es crea, ha d'esdevenir l'instrument d'integració de les qualificacions i la formació professional: la formació específica, l'ocupacional i la contínua, que delimiti les convalidacions entre aquestes, i la seva correspondència amb l'experiència adquirida en el món laboral.
Per portar-ho a terme, l'Institut Català de les Qualificacions Professionals haurà de promoure i impulsar les bases i les directrius d'un sistema integrat de qualificacions i formació professional basat en l'assoliment dels diferents nivells de competència professional requerits pels diversos sectors d'activitat econòmica, amb l'establiment dels corresponents requisits d'accés i de posterior acreditació.
Aquest sistema haurà de permetre, amb les correspondències i convalidacions que es fixin, que totes les competències professionals puguin ser reconegudes i acreditades, amb independència del procés de formació, aprenentatge o experiència laboral que hagi fet possible el seu assoliment.
L'Institut Català de les Qualificacions Professionals, en relació amb el sistema integrat de qualificacions i formació professional, serà el referent institucional a Catalunya per tal que el Departament d'Ensenyament, a través de la Direcció General de Formació Professional, i el Departament de Treball, Indústria, Comerç i Turisme, a través del Servei d'Ocupació de Catalunya de recent creació, desenvolupin, respectivament, el currículum, l'oferta, l'avaluació i l'acreditació de les competències professionals associades als títols i certificats de professionalitat.
Per a la formació professional específica, l'acreditació d'una o diverses qualificacions professionals, adquirides mitjançant la superació dels cicles formatius de grau mitjà i superior, s'obtindrà a través del corresponent títol de tècnic/tècnica o tècnic/tècnica superior.
En el cas de la formació professional ocupacional i de la contínua, aquesta acreditació s'obtindrà mitjançant les certificacions de professionalitat que s'estableixin.
El funcionament de l'Institut Català de les Qualificacions Professionals es basa en la definició, l'elaboració i l'actualització de la qualificació i la formació associada, així com del procediment del reconeixement de la competència adquirida, i compta amb l'assessorament i la participació activa del Consell Català de Formació Professional.
Per tant, a proposta de la consellera d'Ensenyament i del conseller de Treball, Indústria, Comerç i Turisme, amb informe del Consell Català de Formació Professional, el dictamen del Consell Escolar de Catalunya, el dictamen del Consell de Treball, Econòmic i Social de Catalunya, d'acord amb el dictamen de la Comissió Jurídica Assessora, i amb la deliberació prèvia del Govern de la Generalitat,
1.1 Es crea l'Institut Català de les Qualificacions Professionals, adscrit al Departament d'Ensenyament.
L'Institut Català de les Qualificacions Professionals actuarà com a òrgan tècnic de suport al Consell Català de Formació Professional i al Servei d'Ocupació de Catalunya.
1.2 D'acord amb les funcions que s'estableixen en aquesta disposició, l'Institut és l'òrgan tècnic encarregat de definir i proposar, per a l'àmbit de Catalunya, un sistema integrat de qualificacions i formació professional, com a instrument per a la identificació i reconeixement de competències, definició i actualització de les qualificacions professionals i la formació associada, i convalidació o correspondència entre la formació específica, l'ocupacional, la contínua i l'experiència laboral, d'acord amb la normativa d'aplicació.
2.1 Corresponen a l'Institut Català de les Qualificacions Professionals les funcions següents:
a) Definir i actualitzar permanentment les qualificacions professionals en l'àmbit de Catalunya.
b) Identificar, sectorialment i per nivells de qualificació, les competències professionals en l'àmbit de Catalunya a través de les comissions tècniques sectorials que seran desenvolupades pel corresponent reglament.
c) Definir i proposar, previ informe del Consell Català de Formació Professional, per a la seva aprovació pel Govern de la Generalitat, un sistema integrat de qualificacions i formació professional.
d) Analitzar i proposar, amb col·laboració dels agents socials més representatius, previ informe preceptiu del Consell Català de Formació Professional, les convalidacions o correspondències entre la formació professional específica, l'ocupacional, la contínua i l'experiència laboral.
e) Elaborar estudis sobre les característiques i l'evolució de les qualificacions professionals.
f) Impulsar la interrelació entre el sistema integrat de qualificacions i formació professional i l'àmbit de les relacions laborals.
g) Proposar l'experimentació de la formació associada a noves qualificacions i fer-ne el seguiment.
h) Donar suport al Consell Català de Formació Professional i al Servei d'Ocupació de Catalunya, en l'àmbit de les seves funcions.
i) Mantenir les relacions amb altres instituts d'àmbit autonòmic, estatal i europeu amb funcions similars i la de mantenir relacions amb el Consell Interuniversitari de Catalunya.
j) Enfortir la relació entre les qualificacions acadèmiques i professionals.
k) Qualsevol altra relacionada amb les finalitats i funcions de l'Institut Català de les Qualificacions Professionals.
2.2 La definició i proposta d'un sistema integrat de qualificacions i formació professional comprèn:
El Catàleg de Qualificacions Professionals de Catalunya, que satisfaci els requeriments de formació de les persones i les necessitats del món laboral.
Un Catàleg Modular Integrat de Formació Professional.
Un Sistema de Reconeixement i Certificació de la competència professional, que inclou:
3.1 Els requisits i procediments per poder reconèixer i, si cal, avaluar les competències professionals adquirides en la formació professional específica, ocupacional i contínua, o mitjançant l'experiència laboral.
3.2 El conjunt de requisits per homologar els centres, entitats i institucions avaluadores i certificadores de les competències professionals.
3.3 Reconèixer, avaluar, certificar i registrar les qualificacions professionals adquirides, tot respectant les competències que el Servei d'Ocupació de Catalunya té en matèria d'expedició de les certificacions acreditatives de les competències professionals adquirides.
Estructura i funcionament de l'Institut
3.1 L'estructura orgànica de l'Institut Català de les Qualificacions Professionals està integrada per la Presidència, la Comissió Directora, la Direcció tècnica i la Secretaria Executiva.
3.2 D'acord amb les funcions que té encomanades, l'Institut Català de les Qualificacions Professionals elaborarà un pla d'actuació anual que serà aprovat per la Presidència de l'Institut, a proposta de la Comissió Directora, amb l'informe preceptiu del Consell Català de Formació Professional.
3.3 Es crearan comissions tècniques sectorials per atendre qüestions concretes i específiques, que podran ser de caràcter permanent o transitori.
4.1 L'Institut Català de les Qualificacions Professionals estarà presidit, per rotació anual, pels consellers o conselleres d'Ensenyament i de Treball, Indústria, Comerç i Turisme, de manera coincident amb la del Consell Català de Formació Professional.
4.2 Són funcions de la Presidència de l'Institut Català de les Qualificacions Professionals les següents:
a) Exercir la representació formal de l'Institut.
b) Promoure i coordinar-ne l'actuació.
c) Visar les actes i les certificacions dels acords de la Comissió Directora.
d) Totes les que siguin inherents a la seva condició.
5.1 Corresponen a la Comissió Directora, com a òrgan decisori en relació amb les funcions previstes a l'article segon d'aquest decret, les actuacions següents:
a) Definir les línies generals d'actuació de l'Institut, de conformitat amb la política establerta pel Govern de la Generalitat, i aprovar el pla d'actuació anual.
També li correspon avaluar les accions realitzades en cada exercici.
b) Definir criteris per a l'establiment dels objectius i plans de treball de les àrees d'actuació en què es pugui organitzar l'Institut, avaluant-ne l'actuació.
5.2 La presidència de la Comissió Directora correspon al conseller o a la consellera que aquell any presideixi l'Institut.
La presidència de la Comissió Directora podrà ser delegada en les persones amb rang de secretaris o secretàries generals del Departament d'Ensenyament i del Departament de Treball, Indústria, Comerç i Turisme.
El vot del president té caràcter diriment.
5.3 La Comissió Directora, que és coincident quant a la composició i membres designats, excepció feta de la seva presidència, amb la Comissió Permanent del Consell Català de Formació Professional, està formada per:
a) Els dos vicepresidents o vicepresidentes del Consell Català de Formació Professional, designats respectivament pels consellers d'Ensenyament i de Treball, Indústria, Comerç i Turisme.
b) Quatre representants del Govern de la Generalitat de Catalunya: dos del Departament d'Ensenyament i dos del Departament de Treball, Indústria, Comerç i Turisme.
c) Quatre representants de les organitzacions empresarials.
d) Quatre representants de les organitzacions sindicals.
e) Un representant del Consell de Cambres de Comerç, Indústria i Navegació de Catalunya.
f) Dos representants entre les associacions representatives del món local: Federació de Municipis de Catalunya i Associació Catalana de Municipis i Comarques.
La proporció entre la representació de les organitzacions empresarials serà la mateixa que la de la Comissió Permanent del Consell Català de la Formació Professional.
5.4 El director tècnic o la directora tècnica de l'Institut assistirà a les reunions de la Comissió Directora amb veu i sense vot.
5.5 La Secretaria Executiva de l'Institut actuarà de secretaria de la Comissió Directora.
5.6 El funcionament i el règim d'acords de la Comissió Directora s'ajustarà al que es disposa per als òrgans col·legiats a la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya.
6.1 Al capdavant de l'Institut hi ha un director tècnic o una directora tècnica.
La Direcció tècnica de l'Institut Català de les Qualificacions Professionals està assimilada orgànicament a subdirecció general i depèn de la Direcció General de Formació Professional del Departament d'Ensenyament.
La designació i nomenament del seu titular l'efectuarà el titular del Departament d'Ensenyament, previ acord amb el titular del Departament de Treball, Indústria, Comerç i Turisme.
Del nomenament se n'informarà al Consell Català de Formació Professional.
6.2 Són funcions de la direcció tècnica de l'Institut:
a) Exercir la direcció tècnica de l'Institut.
b) Preparar el Pla d'actuació anual per a la seva aprovació per la Comissió Directora.
c) L'emissió dels actes administratius resolutoris que es derivin de les funcions de l'Institut.
Aquests actes seran revisats en via administrativa pel titular de la Direcció General de Formació Professional.
d) Assistir a les sessions de la Comissió Directora.
e) Coordinar totes les àrees d'actuació.
f) Totes les que siguin inherents a la seva condició.
6.3 De la Direcció tècnica de l'Institut Català de les Qualificacions Professionals depenen les diferents àrees d'actuació.
7.1 Dependent de la Direcció tècnica de l'Institut, es crea la Secretaria Executiva de l'Institut Català de les Qualificacions Professionals.
La designació i nomenament del seu titular l'efectuarà el titular del Departament d'Ensenyament, previ acord amb el titular del Departament de Treball, Indústria, Comerç i Turisme, i a proposta d'aquest.
La Secretaria de l'Institut estarà formada pel personal necessari per exercir les funcions que li són encomanades per al funcionament de l'Institut.
La Secretaria tindrà al seu càrrec totes les funcions de caràcter administratiu i tècnic que calguin per al funcionament.
7.2 Són funcions de la Secretaria Executiva les següents:
a) Exercir la direcció administrativa de l'Institut i vetllar perquè els òrgans actuïn d'acord amb els principis d'economia, celeritat i eficàcia.
b) Convocar les sessions i les notificacions oportunes per ordre del president.
c) Assistir, amb veu però sense vot, a les sessions de la Comissió Directora.
d) Estendre les actes de les sessions, autoritzar-les amb la seva signatura i amb el vistiplau de la Presidència de la Comissió i donar el curs corresponent als acords que s'adopten.
e) Custodiar la documentació de l'Institut.
f) Estendre certificació de les actes i altres documents confinats a la seva custòdia amb el vistiplau de la Presidència.
g) Desenvolupar la gestió administrativa, econòmica, informàtica i de recursos humans de l'Institut.
h) Planificar i executar les tasques associades a l'acreditació i registre de certificats de competència i qualificacions.
i) Exercir les funcions de secretari de la Comissió Directora.
j) Totes les que siguin inherents a la seva condició i aquelles altres que li delegui el director o directora.
8.1 L'Institut Català de les Qualificacions Professionals s'organitza en les següents àrees funcionals d'actuació: Àrea de qualificacions, Àrea de formació i Àrea d'acreditació de la competència.
8.2 Les funcions de cadascuna de les àrees que es creen són les següents:
a) Dirigir estudis de prospectiva sobre característiques de les professions i ocupacions emergents i l'evolució de les existents.
b) Identificar, sectorialment i per nivells de qualificació, les competències professionals en l'àmbit de Catalunya, amb correspondència estatal i europea.
c) Elaborar i actualitzar el catàleg de qualificacions professionals a Catalunya.
d) Establir els procediments per a l'obtenció de les qualificacions professionals i llur relació amb els títols i els certificats de professionalitat.
a) Elaborar i actualitzar el Catàleg Modular Integrat de Formació Professional.
b) Establir els procediments per transferir la informació del Catàleg Modular Integrat de Formació Professional cap als catàlegs de títols i certificats de professionalitat.
c) Elaborar les especificacions d'avaluació de les competències i capacitats.
d) Realitzar l'anàlisi i proposta de convalidacions i correspondències entre la formació professional específica, l'ocupacional, la contínua i l'experiència laboral.
Àrea d'acreditació de la competència:
a) Definir i desenvolupar el procediment general per a l'avaluació de la competència professional en funció del procés integrat d'informació i orientació professional.
b) Homologar i autoritzar els centres, entitats i institucions que puguin avaluar les competències professionals.
c) Elaborar i registrar les certificacions de les competències professionals.
Les persones de la Comissió Directora de l'Institut Català de les Qualificacions Professionals percebran dietes i indemnitzacions per l'assistència a les reunions, d'acord amb la normativa vigent.
Disposicions addicionals.1 La Comissió Directora de l'Institut Català de les Qualificacions Professionals ha d'elaborar i aprovar en el termini de sis mesos el seu Reglament de funcionament intern, el qual s'ha d'ajustar a les previsions contingudes en aquest Decret i a la normativa reguladora dels òrgans col·legiats..2 L'Institut Català de les Qualificacions Professionals serà finançat amb càrrec al pressupost del Departament d'Ensenyament i serà objecte de les oportunes previsions en el marc del pressupostos generals de la Generalitat de Catalunya..3 L'Institut Català de les Qualificacions Professionals integrarà la perspectiva de gènere tant pel que fa a la seva composició com al desenvolupament de les seves funcions atribuïdes per aquest Decret.
Aquest Decret entrarà en vigor el dia següent a la seva publicació al Diari Oficial de la Generalitat de Catalunya.